b'\n_START_ARTICLE_\nSirij\n_START_SECTION_\nOdprta vpra\xc5\xa1anja\n_START_PARAGRAPH_\nAnti\xc4\x8dni opazovalci so Sirij opisovali kot zvezdo z rde\xc4\x8dkastim sijem. Prvi je bil Ptolemaj, ki jo je primerjal z Betelgezo, Antaresom, Aldebaranom, Arkturjem in Poluksom, dejansko rde\xc4\x8dkastimi zvezdami. Vendar ima Sirij modrikast sij, pri \xc4\x8demer ni verjetno, da bi naravni razvoj katere od zvezd lahko pojasnil spremembo barve v tako kratkem \xc4\x8dasovnem obdobju. Po drugi strani so nekateri drugi anti\xc4\x8dni pisci opisovali Sirij kot modrega, tako da je bila rde\xc4\x8da barva iz Ptolemajevega opisa mogo\xc4\x8de samo metafora, ki so jo drugi pisci preprosto ponovili._NEWLINE_\xc5\xbde od leta 1894 opazujejo domnevne nepravilnosti v gibanju sistema, kar naj bi nakazovalo \xc5\xa1e na tretjega spremljevalca, ki pa ni dokazan. Po matemati\xc4\x8dnih modelih bi bil morebitni tretji element sistema zelo majhna zvezda s samo 6 odstotkov Son\xc4\x8deve mase, ki bi jo bilo zaradi majhnega izseva tudi izredno te\xc5\xbeko opaziti. Vendar tudi sodobna namenska opazovanja niso potrdila tretje zvezde ali ve\xc4\x8djega planeta.'